Document ID: 32004R1756

KOMISSION ASETUS (EY) N:o 1756/2004,
annettu 11 päivänä lokakuuta 2004,
tietyille neuvoston direktiivin 2000/29/EY liitteessä V olevassa B osassa luetelluille kasveille, kasvituotteille ja muille tavaroille tehtävien kasvien terveystarkastuksien vähentämiseen tarvittaviin todisteisiin sekä vähentämisen tyyppiä ja tasoa koskeviin kriteereihin sovellettavista yksityiskohtaisista edellytyksistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 13 a artiklan 5 kohdan c alakohdan,
sekä katsoo seuraavaa:
(1)
Direktiivin 2000/29/EY mukaisesti kaikille direktiivin liitteessä V olevassa B osassa lueteltuja kasveja, kasvituotteita tai muita tavaroita sisältäville lähetyksille olisi periaatteessa tehtävä tunnistustarkastus ja kasvien terveystarkastus, ennen kuin niiden tuonti yhteisön alueelle sallitaan.
(2)
Jotta kasvien terveystarkastuksia voitaisiin harventaa, on tarpeen vahvistaa yksityiskohtaiset edellytykset direktiivin 2000/29/EY 13 a artiklan 2 kohdassa tarkoitetuille todisteille, joiden perusteella voidaan katsoa, että direktiivin liitteessä V olevassa B osassa luetellut yhteisöön tuotavat kasvit, kasvituotteet tai muut tavarat ovat direktiivissä vahvistettujen vaatimusten mukaisia.
(3)
Koska istutettaviksi tarkoitettuihin kasveihin ja sellaisiin kasveihin, kasvituotteisiin ja muihin tavaroihin, joihin sovelletaan direktiivin 2000/29/EY 16 artiklan 3 kohdan mukaisesti annettuja toimenpiteitä, liittyy suuri kasveille tai kasvituotteille haitallisten organismien kulkeutumisen riski, niille tehtäviä tarkastuksia ei pitäisi harventaa.
(4)
Sellaisiin kasveihin, kasvituotteisiin tai muihin tavaroihin, joiden tuonti yhteisöön sallitaan luvanvaraisena direktiivin 2000/29/EY 15 artiklan 1 kohdan säännösten mukaisen poikkeuksen nojalla, sovelletaan erityisehtoja. Tällaisia kasveja, kasvituotteita tai muita tavaroita ei pitäisi ottaa harvennetun tarkastuskäytännön piiriin.
(5)
Tässä asetuksessa säädetyt toimenpiteet ovat pysyvän kasvinsuojelukomitean lausunnon mukaiset,
ON ANTANUT TÄMÄN ASETUKSEN:
1 artikla
Tätä asetusta sovelletaan direktiivin 2000/29/EY 13 a artiklan 1 kohdan b alakohdan iii alakohdassa säädettyihin kasvien terveystarkastuksiin, kun kyse on direktiivin 2000/29/EY liitteessä V olevassa B osassa luetelluista kasveista, kasvituotteista tai muista tavaroista, jotka ovat peräisin tietystä maasta taikka tietyltä alueelta tai sen tietystä osasta (jäljempänä ’tuotteet’), lukuun ottamatta seuraavia:
a)
istutettaviksi tarkoitetut kasvit;
b)
kaikki kasvit, kasvituotteet tai muut tavarat, joiden tuonti yhteisöön sallitaan luvanvaraisena direktiivin 2000/29/EY 15 artiklan 1 kohdan säännösten mukaisesti;
c)
kaikki kasvit, kasvituotteet tai muut tavarat, joihin sovelletaan väliaikaisia toimenpiteitä direktiivin 2000/29/EY 16 artiklan 3 kohdan mukaisesti;
d)
kaikki kasvit, kasvituotteet tai muut tavarat, jotka mainitaan direktiivin 2000/29/EY 13 a artiklan 5 kohdan b alakohdan mukaisesti laaditussa luettelossa.
2 artikla
1. Jäsenvaltiot voivat hakea komissiolta lupaa soveltaa tässä asetuksessa tarkoitetulle tuotteelle tehtäviin kasvien terveystarkastuksiin harvennettua tarkastustiheyttä. Hakemuksessa on annettava liitteessä I mainitut tiedot.
2. Komissio laatii 3 artiklassa säädettyjen ehtojen mukaisesti ja 4 artiklassa säädettyjä kriteerejä noudattaen luettelon tuotteista, joille voidaan tehdä kasvien terveystarkastus harvennetun käytännön mukaisesti, sekä määrittelee harvennetun tarkastustiheyden tason.
3. Komissio julkaisee luettelon kuultuaan direktiivin 2000/29/EY 18 artiklassa tarkoitettua komiteaa.
3 artikla
Tuote voidaan ottaa kasvien terveystarkastuksia koskevan harvennetun käytännön piiriin kaikkien seuraavien ehtojen täyttyessä:
a)
Kyseisiä tuotteita sisältäviä lähetyksiä tuodaan yhteisöön kolmen vuoden aikana vuosittain keskimäärin vähintään 200.
b)
Kyseisiä tuotteita sisältävistä lähetyksistä on edellisten kolmen vuoden aikana tarkastettu vähintään 600.
c)
Niiden kyseistä tuotetta sisältävien lähetysten vuosittainen määrä, joiden on todettu sisältävän liitteessä I olevassa e kohdassa mainittuja haitallisia organismeja, on alle 1 prosentti yhteisöön tuotavien mainitun tuotteen lähetysten kokonaismäärästä.
d)
Edellä 2 artiklan 1 kohdassa tarkoitettu kyseisiä tuotteita koskeva hakemus on komission käytettävissä.
4 artikla
1. Edellä 2 artiklan 2 kohdassa tarkoitettu harvennetun tarkastustiheyden taso on määriteltävä seuraavien kriteerien perusteella:
a)
niiden kyseistä tuotetta sisältävien lähetysten määrä, jotka on pysäytetty liitteessä I olevassa e alakohdassa tarkoitetussa luettelossa mainittujen haitallisten organismien esiintymisen vuoksi;
b)
liitteessä I olevassa e alakohdassa tarkoitetussa luettelossa mainittujen haitallisten organismien arvioitu liikkuvuus vaiheessa, jossa organismi on saavuttanut suurimman mahdollisen liikkuvuutensa kyseisessä kasvissa tai kasvituotteessa;
c)
niiden kyseistä tuotetta sisältävien lähetysten määrä, joille on tehty fyysinen kasvien terveystarkastus;
d)
muut tekijät, joilla on merkitystä kyseisen kaupankäynnin aiheuttaman kasvinsuojelullisen riskin määrittämisen kannalta.
2. Harvennetun tarkastustiheyden tyyppi on ilmaistava prosenttilukuna, joka ilmoittaa sen vähimmäisosuuden kyseisistä tuotteista, jolle jäsenvaltioiden on tehtävä kasvien terveystarkastus. Vähimmäisprosenttiosuutta sovelletaan kussakin jäsenvaltiossa kaikkiin sen alueelle tuotuihin kyseisiä tuotteita sisältäviin lähetyksiin.
5 artikla
1. Jotta voitaisiin seurata niiden tuotteitten tuontia, joille tehdään kasvien terveystarkastus tämän asetuksen mukaisesti, tuotteita tuovien jäsenvaltioiden on toimitettava komissiolle ja muille jäsenvaltioille liitteessä II luetellut tiedot vuosittain 31 päivään maaliskuuta mennessä, sanotun kuitenkaan rajoittamatta direktiivin 2000/29/EY 16 artiklan 1 kohdan soveltamista.
2. Näiden tietojen perusteella ja 3 ja 4 artiklan säännösten mukaisesti komissio laatii raportin ja arvioi, voidaanko kyseisille tuotteille tehtävät kasvien terveystarkastukset edelleen suorittaa tämän asetuksen mukaista harvennettua käytäntöä noudattaen ja mikä olisi asianmukainen tarkastustiheys.
3. Jos harvennetun tarkastustiheyden piiriin tämän asetuksen mukaisesti otetuista kyseisiä tuotteita sisältävistä maahantuoduista lähetyksistä 1 prosentin havaitaan sisältävän jonkin direktiivin 2000/29/EY liitteessä I tai II luetellun organismin, on todettava, ettei kyseinen tuote enää ole sellainen, jolle voidaan tehdä kasvien terveystarkastus harvennettua käytäntöä noudattaen.
6 artikla
Jos 5 artiklan 2 kohdassa mainitun arvioinnin tai 5 artiklan 3 kohdassa tarkoitetun toteamisen taikka jäsenvaltioiden tekemien tuoreempien pysäytysilmoitusten perusteella osoittautuu, ettei kyseinen tuote enää ole 3 artiklan vaatimusten mukainen, komissio muuttaa luetteloa niistä tuotteista, joille voidaan tehdä kasvien terveystarkastus harvennettua käytäntöä noudattaen, ja julkaisee tämän muutoksen.
7 artikla
Tätä asetusta on tarkasteltava uudelleen 1 päivään tammikuuta 2007 mennessä.
8 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Asetusta sovelletaan 1 päivästä tammikuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä lokakuuta 2004.

Labels: 12
20
3
6